Pikó András: A támadásnak az lehet az oka, hogy érzik, hogy van mit veszíteniük

A Fővárosi Közgyűlés alakuló ülésének első komolyabb vitája akörül alakult ki, hogy kapjon-e extra végkielégítést Tarlós István leköszönő polgármester. Karácsony Gergely javaslatát végül megszavazta az ellenzéki többségű közgyűlés, így a korábbi városvezető 7,5 millió forintot kap a városházától.

Az extra pénzt nem szavazta meg Pikó András józsefvárosi, Soproni Tamás VI. kerületi, Baranyi Krisztina ferencvárosi és Déri Tibor újpesti polgármester.

Pikó Facebook-oldalán arról ír, hogy:

Tűnjön bármilyen szép gesztusnak is, nem értek egyet azzal az üzenettel, amit ez a döntés hordoz. A Fidesz elmúlt 9 éve nem érdemel ilyen elismerést, megdicsérni egy politikust csak azért, mert hozta a kötelezőt és tette a dolgát pont olyan, mintha megtapsolnánk az ATM-et, mert kiadja a pénzünket. Hiába keresem azt a pluszt, ami egy ilyen gesztust indokolttá tenne, nem találom: Tarlós alatt a föváros költségvetése elfeleződött, Budapest eladósodott, Tarlós semmiben nem állt ellen a kormány, fővárosiak többségi akaratát semmibe vevő terveinél – gondoljunk csak a Liget projektre. Ne tagadjuk azt se, hogy a fővárosi közbeszerzések szépen illeszkedtek a NER korrupciós szisztémájába.

Hozzátette: épp ezért Tarlós díszpolgári címével sem ért egyet.

Kiemelt kép: MTI/Szigetváry Zsolt